# Наредба № 4 от 2016 г. за заболяванията и отклоненията, при които не може да се заема длъжност на педагогически специалист

(Загл. изм. – ДВ., бр. 89 от 2017 г.)

### Издадена от министъра на здравеопазването, обн., ДВ., бр. 86 от 01.11.2016 г., изм., бр. 89 от 07.11.2017 г.

**Чл. 1.** С тази наредба се определят заболяванията и отклоненията, които застрашават живота и здравето на децата и учениците и които представляват пречка за заемане на длъжност на педагогически специалист.

**Чл. 2.** (Изм. – ДВ., бр. 89 от 2017 г.) Длъжност на педагогически специалист не може да се заема от лице, страдащо от заболяване и/или отклонение, както следва:

1. шизофренно разстройство: изходно състояние (шизофренен дефект), резидуална шизофрения, шизофренна промяна на личността, непрекъснато протичаща шизофрения;

2. разстройства на настроението (афективни разстройства): чести тежки епизоди с психотични симптоми, алтернантно и хронично протичане;

3. психични и поведенчески разстройства, дължащи се на употреба на психоактивни вещества (злоупотреба с алкохол и психоактивни вещества с последващи когнитивни и личностови промени);

4. епилепсия – чести припадъци и промяна на личността;

5. персистиращи налудни разстройства, свързани с личностова и поведенческа промяна;

6. психични разстройства на личността и поведението, дължащи се на мозъчно заболяване;

7. разстройства на сексуалното влечение – педофилия;

8. органични психични разстройства – деменция при болестта на Алцхаймер, съдова деменция, други деменции;

9. белодробна туберкулоза с бацилоотделяне.

**Чл. 3.** Заболяванията и отклоненията по [чл. 2](#ch_2_al_1) се установяват, както следва:

1. по [т. 1](#ch_3_al_1_t_1) – 7 – от лекар с придобита специалност по психиатрия;

2. по [т. 8](#ch_3_al_1_t_8) – от лекар с придобита специалност по психиатрия или по нервни болести;

3. по [т. 9](#ch_3_al_1_t_9) – от лекар с придобита специалност по пневмология и фтизиатрия.

**Чл. 4.** При заемане на длъжност на педагогически специалист за първи път лицата представят документ за проведен медицински преглед, удостоверяващ липсата на заболяванията по [чл. 2](#ch_2_al_1), издаден до три месеца преди постъпване на работа.

**Чл. 5. (1)** (Изм. – ДВ., бр. 89 от 2017 г.) Лицата, заемащи длъжност на педагогически специалист, подлежат на задължителен медицински преглед, с цел установяване наличието или липсата на заболяванията по [чл. 2](#ch_2_al_1).

**(2)** (Изм. – ДВ., бр. 89 от 2017 г.) Прегледът по [ал. 1](#ch_5_al_1) се организира от работодателя.

# ПРЕХОДНИ И ЗАКЛЮЧИТЕЛНИ РАЗПОРЕДБИ

**§ 1.** (Отм. – ДВ., бр. 89 от 2017 г.).

**§ 2.** Наредбата се издава на основание чл. 215, ал. 1, т. 3 от Закона за предучилищното и училищното образование.